Upute za izradu proračuna Krapinsko-zagorske županije

za razdoblje

2018. – 2020. godine

**Upravni odjel za financije, proračun i javnu nabavu**

KLASA: 400-01/16-01/68

URBROJ: 2140/01-07-16-1

Krapina, 02.listopada 2017.

Sadržaj

[1. Uvod 3](#_Toc494972739)

[1.1. Uključivanje vlastitih i namjenskih prihoda i primitaka svih proračunskih korisnika u proračun Krapinsko-zagorske županije 3](#_Toc494972740)

[1.2. Primjena ekonomske klasifikacije propisane Pravilnikom o proračunskom računovodstvu i Računskom planu 4](#_Toc494972741)

[1.3. Plan razvojnih programa 4](#_Toc494972742)

[1.4. Uputa u odnosu na proračunske i izvanproračunske korisnike 4](#_Toc494972743)

[1.5. Forma proračuna i primjena načela transparentnosti 5](#_Toc494972744)

[2. Primjena Zakona o fiskalnoj odgovornosti i Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila 5](#_Toc494972745)

[3. Temeljna ekonomska ishodišta i pretpostavke za izradu prijedloga proračuna 5](#_Toc494972746)

[4. Opis planiranih politika 6](#_Toc494972747)

[5. Procjena prihoda i primitaka te rashoda i izdataka za 2018. - 2020. godinu 6](#_Toc494972748)

[6. Prijedlog visine financijskog plana po proračunskim korisnicima i izvanproračunskim korisnicima te prijedlog visine financijskog plana za sljedeću proračunsku godinu i za slijedeće dvije godine (obrazloženje prijedloga financijskog plana) 7](#_Toc494972749)

[6.1. Procjena prihoda i primitaka 9](#_Toc494972750)

[6.2. Prijedlog plana rashoda i izdataka 9](#_Toc494972751)

[6.3. Obrazloženje financijskog plana 10](#_Toc494972752)

[6.4. Postupak izmjene i dopune financijskog plana proračunskih korisnika 10](#_Toc494972753)

[7. Terminski plan 11](#_Toc494972754)

# 1. Uvod

Sukladno Zakonu o proračunu (Narodne novine, br. 87/08, 136/12 i 15/15), Ministarstvo financija je sastavilo Upute za izradu proračuna jedinica lokalne i područne (regionalne) samouprave za razdoblje 2018. – 2020. godine koje su sastavljene temeljem Smjernica ekonomske i fiskalne politike za razdoblje 2018.-2020. usvojenih od strane Vlada Republike Hrvatske.

Navedene Upute za izradu proračuna jedinica lokalne i područne (regionalne) samouprave za razdoblje 2018. – 2020. g. dostavljene se svim županijama, gradovima i općinama kako bi na temelju istih i u skladu s odredbama Zakona o proračunu izradili upute za izradu proračuna jedinice i dostavili ih svojim proračunskim i izvanproračunskim korisnicima.

Na iznijetim osnovama izrađene se i ove Upute za izradu Proračuna Krapinsko-zagorske županije za razdoblje 2018. – 2020. godine.

Plansko-financijski dokumenti sadrže sljedeće:

* proračun za sljedeću proračunsku godinu s obrazloženjem,
* projekciju za sljedeće dvije proračunske godine,
* plan razvojnih programa (za tri godine),
* odluku o izvršavanju proračuna,
* financijske planove izvanproračunskih korisnika s obrazloženjem.

Metodologija izrade proračuna propisana je Zakonom o proračunu i podzakonskim aktima: Pravilnikom o proračunskim klasifikacijama (Narodne novine, br. 26/10 i 120/13) i Pravilnikom o proračunskom računovodstvu i Računskom planu (Narodne novine, br. 124/14, 115/15 i 87/16).

## Uključivanje vlastitih i namjenskih prihoda i primitaka svih proračunskih korisnika u proračun Krapinsko-zagorske županije

U Uputama za izradu proračuna Krapinsko-zagorske županije za razdoblje 2016. – 2018. godine detaljno je obrazložena obveza uključivanja svih prihoda i primitaka, rashoda i izdataka proračunskih korisnika u proračun Krapinsko-zagorske županije sukladno ekonomskoj, programskoj, funkcijskoj, organizacijskoj, lokacijskoj klasifikaciji te izvorima financiranja. Iznimka je bila napravljena za vlastite i namjenske prihode i primitke ustanova u zdravstvu u sanaciji te za plaće i ostale rashode za zaposlene osnovnih i srednjih škola koji se iskazuju u državnom proračunu po prirodnoj vrsti troška.

Kako je tijekom prethodne godine došlo do prekida postupka sanacije ustanova u zdravstvu koje su time vraćene u okrilje jedinica lokalne i područne (regionalne) samouprave, proračunom Županije za razdoblje 2018. – 2020. godine trebaju biti obuhvaćene i ove ustanove sa svim svojim prihodima i rashodima. Sve vlastite i namjenske prihode ustanova u zdravstvu potrebno je planirati u Proračunu, kao i vlastite te namjenske prihode škola, izuzev i nadalje plaća te ostalih rashoda za zaposlene. Dakle, plaće i ostale rashode za zaposlene osnovnih i srednjih škola koji se u Državnom proračunu iskazuju po prirodnoj vrsti troška, Županija ne iskazuje u svom Proračunu za iduće trogodišnje razdoblje.

## Primjena ekonomske klasifikacije propisane Pravilnikom o proračunskom računovodstvu i Računskom planu

Ponovo podsjećamo da je Pravilnik o proračunskom računovodstvu i Računskom planu koji je u primjeni od 2015. godine donio promjene u sadržaju financijskih izvještaja jedinica lokalne i područne (regionalne) samouprave i to izvještaja razine 22. U Računski plan uvedena je nova podskupina računa *367 Prijenosi proračunskim korisnicima iz nadležnog proračuna za financiranje redovne djelatnosti* s pripadajućim podskupinama.

Podskupina računa 367 ne koristi se u procesu planiranja proračuna Županije. Sredstva namijenjena proračunskim korisnicima u proračunu Županije iskazuju se na isti način kao i prethodnih godina. Dakle, u planu i izvještaju o izvršenju proračuna Županije ne koristi se podskupina računa *367 Prijenosi proračunskim korisnicima iz nadležnog proračuna za financiranje redovne djelatnosti*, već se rashodi proračunskih korisnika iskazuju prema prirodnoj vrsti.

## Plan razvojnih programa

U prošlogodišnjim Uputama za izradu proračuna Krapinsko-zagorske županije za razdoblje 2017. - 2019. detaljno je obrazložena obveza, važnost i značaj izrade Plana razvojnih programa, tako da se sada neće posebno obrađivati navedeno područje. Naveden uputa nalazi se na internet stranici Županije, [www.kzz.hr](file:///C:\Users\Zvonko\AppData\Local\Microsoft\Windows\INetCache\Content.Outlook\LBLZ1FAO\www.kzz.hr). Istaknuto je da Plan razvojnih programa sadržava ciljeve, prioritete i mjere razvoja, veze s proračunom, pokazatelje rezultata.

## Uputa u odnosu na proračunske i izvanproračunske korisnike

Posljednjim Izmjenama i dopunama Zakona o proračunu iz 2015. godine jača se srednjoročni proračunski okvir, između ostaloga i kroz uvođenje tzv. dvojnih limita.

Županija je i do sada u uputama za planiranje proračuna svojim proračunskim korisnicima utvrđivala tzv. limite. To su dodijeljeni iznosi sredstava unutar kojih bi korisnici izrađivali prijedloge financijskih planova. Međutim, kako bi se postigla viša razina odgovornosti u ispunjavanju predviđenih programa i aktivnosti te ojačala fiskalna disciplina, promijenjen je način na koji se utvrđuju ti limiti.

Slijedom toga odnosno temeljem Izmjena i dopuna Zakona o proračunu iz 2015. godine, Županija je za proračunske korisnike iz svoje nadležnosti počela utvrđivati dva limita, a ista obveza je i za naredno razdoblje. Jedan limit se utvrđuje ovisno o sredstvima potrebnim za provedbu postojećih programa odnosno aktivnosti (koje proizlaze iz trenutno važećih propisa), a drugi limit se utvrđuje ovisno o sredstvima potrebnim za provedbu novih ili promjenu postojećih programa odnosno aktivnosti. Navedene limite određuje svaki upravni odjel za korisnike iz svoje nadležnosti i to isključivo za sredstva koja korisnici ostvaruju iz proračuna Županije.

Troškovi provođenja postojećih programa odnosno aktivnosti obuhvaćaju troškove održavanja postojeće razine usluga, uzimajući u obzir očekivane promjene u broju korisnika i primjerice tekuće troškove kapitalnih projekata koji će se završiti tokom planiranog razdoblja. Troškovi novih programa uključuju i troškove promjene razine i vrste usluge (primjerice u školama uvođenje boravka za djecu).

Jasno, nije za očekivati da će se za svakog proračunskog korisnika utvrđivati dva limita odnosno da će proračunski okvir omogućavati uvođenje novih programa ili projekata kod svih korisnika (vjerojatno će biti korisnika kojima se u iduće tri godine neće osiguravati proračunska sredstva za nove projekte). Primjer izrade limita nalazi se na četvrtoj stranici *Uputa za izradu proračuna jedinica lokalne i područne (regionalne) samouprave za razdoblje 2017. – 2019.* izrađenih od strane Ministarstva financija, a nalaze se na internet adresi <http://www.mfin.hr/adminmax/docs/Upute%20za%20izradu%20proracuna%20JLP-R-S%202017.-2019..pdf>.

## Forma proračuna i primjena načela transparentnosti

Predstavničko tijelo odnosno Županijska skupština donosi proračun jedinice lokalne i područne (regionalne) samouprave za 2018. godinu na razini podskupine (treća razina računskog plana), a projekcije za 2019. i 2020. godinu na razini skupine (druga razina računskog plana). Obzirom da se proračun donosi za iduću godinu s projekcijama za naredne dvije godine, potrebno je plan za 2018. i projekcije za 2019. i 2020. prikazati u jednom dokumentu, a ne odvojeno.

Županija i njezini proračunski korisnici mogu za svoje potrebe izraditi proračun i financijske planove na detaljnijoj razini ekonomske klasifikacije, ali se predstavničkom tijelu na usvajanje podnosi isključivo proračun na trećoj razini ekonomske klasifikacije. Zbog toga se u procesu izvršavanja proračuna ne treba sprječavati proračunske korisnike u probijanju stavki detaljnije razine (četvrte ili pete). Ograničenje koje se mora poštivati jest treća razina ekonomske klasifikacije. Međutim, u polugodišnjem i godišnjem izvještaju o izvršenju proračuna izvještava se na razini odjeljka (četvrtoj razini ekonomske klasifikacije) kako članovi predstavničkih tijela, kao i šira javnost ne bi bila uskraćena za potrebne informacije.

Člankom 12. Zakona o proračunu propisano je jedno od ključnih proračunskih načela – načelo transparentnosti. Načelo transparentnosti iznimno je važno zbog uvida javnosti i svih zainteresiranih u način trošenja proračunskih sredstava. Sukladno navedenom, Krapinsko-zagorska županija navedeno regulira objavom Proračuna u službenom glasilu te na internetskim stranicama [www.kzz.hr](http://www.kzz.hr). Da bi se osiguralo ostvarenje načela transparentnosti i slobodan pristup informacijama kao i njihovo povezivanje, preuzimanje i ponovno korištenje, preporuka je da se materijali vezani uz proračun i njegove izmjene objavljuju u formatu pogodnom za daljnju obradu (word i exel). Osim navedenog, na stranicama Krapinsko-zagorske županije se objavljuje i vodič za građane uz proračun. Cilj je vodiča na jednostavan način upoznati građane s osnovnim pojmovima iz područja financija lokalne i područne (regionalne) samouprave, sadržajem proračuna, raspoloživim izvorima financiranja i prijedlogom ključnih programa, projekata i aktivnosti koji se planiraju financirati iz tih izvora u srednjoročnom razdoblju.

# Primjena Zakona o fiskalnoj odgovornosti i Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila

Važnost procesa planiranja prepoznata je i u kontekstu davanja Izjave o fiskalnoj odgovornosti temeljem Zakona o fiskalnoj odgovornosti („Narodne novine“, broj 139/10 i 19/14) i Uredbe o sastavljanju i predaji Izjave o fiskalnoj odgovornosti i izvještaja o primjeni fiskalnih pravila („Narodne novine“, broj 78/11, 106/12, 130/13, 19/15 i 119/15). Tako je dio Upitnika o fiskalnoj odgovornosti i područje planiranja proračuna/izrade financijskog plana koje obuhvaća pitanja za jedinice lokalne i područne (regionalne) samouprave i njihove proračunske i izvanproračunske korisnike, a temeljem kojih se provodi samoprocjena rada sustava i ispunjavanja obveza utvrđenih propisima vezanima za proces planiranja proračuna/izrade financijskog plana.

Čelnik jedinice lokalne i područne (regionalne) samouprave odnosno proračunskog i izvanproračunskog korisnika odgovoran je za zakonito i pravilno planiranje i izvršavanje proračuna odnosno financijskog plana.

# 

# Temeljna ekonomska ishodišta i pretpostavke za izradu prijedloga proračuna

Vlada Republike Hrvatske je krajem srpnja usvojila smjernice ekonomske i fiskalne politike za trogodišnje razdoblje, koje između ostaloga sadrže ciljeve ekonomske politike za trogodišnje razdoblje te makroekonomski i fiskalni okvir opće države. Nakon usvajanja Smjernica, Ministarstvo financija je sastavilo Upute za izradu proračuna jedinica lokalne i područne (regionalne) samouprave za razdoblje 2018. - 2020. godine. Iz navedenih Uputa proizlazi da se ukupan iznos sredstava potrebnih za osiguranje minimalnih financijskih standarda (bilančnih prava) u sklopu decentraliziranih funkcija u 2018. godini planira uvećan za najviše 4% u odnosu na prethodnu 2017. godinu.

# 4. Opis planiranih politika

Makroekonomski parametri na razini Države te mjere fiskalne politike koje namjerava provesti Vlada Republike Hrvatske odražavaju se bilo posredno ili neposredno i na okvire za određivanje smjernica razvoja na nižim teritorijalnim razinama te na prioritete u rashodima za slijedeće razdoblje. Slijedom navedenog Županijska skupština Krapinsko-zagorske županije usvojila je „Strategiju razvoja Krapinsko-zagorske županije do 2020. godine“. Strategija razvoja temeljni je planski dokument za održivi društveno-gospodarski razvoj Županije kojim se određuju njeni osnovni smjerovi razvoja (ciljevi i prioriteti). Jedan od njenih zadataka je i povezivanje lokalnih i regionalnih razvojnih potreba s nacionalnim razvojnim prioritetima i razvojnim prioritetima Europske unije, kao i s dostupnim europskim i nacionalnim financijskim sredstvima i propisima koji reguliraju njihovo korištenje.

Strategijom razvoja definirana je vizija Krapinsko-zagorske županije „Krapinsko-zagorska županija – Bajka na dlanu u kojoj održivi razvoj počiva na ljudima koji ostvaruju svoje potencijale, idejama koje se njeguju i razvijaju, okolišu koji je temelj zdravlja, uspješnim gospodarstvenicima koji grade konkurentnost regije te tradiciji koja se poštuje, te su utvrđeni strateški ciljevi:

* Strateški cilj 1. Konkretno gospodarstvo,
* Strateški cilj 2. Razvoj ljudskih potencijala i unapređenje kvalitete života,
* Strateški cilj 3. Održivi razvoj prostora, okoliša i prirodne.

Proračun Krapinsko-zagorske županije u 2018. godini i projekcije za 2019. i 2020. godinu trebaju biti u funkciji realizacije navedenih ciljeva iz Strategije.

# 5. Procjena prihoda i primitaka te rashoda i izdataka za 2018. - 2020. godinu

S obzirom na promjene koje donosi novi Prijedlog zakona o financiranju jedinica lokalne i područne (regionalne) samouprave, a uvažavajući ovogodišnju realizaciju Proračuna Krapinsko-zagorske županije, daje se prijedlog plana prihoda i primitaka za slijedeće razdoblje.

Tako se u 2018. godini planira rast izvornih odnosno vlastitih prihoda Županije s naslova poreza na dohodak za 5.500.000,00 kn. U isto vrijeme ukidaju se sredstva pomoći iz Državnog proračuna na ime povrata više plaćenog poreza na dohodak koja su u 2017. g iznosila 1.111.135,00 kn. Ostali vlastiti prihodi planiraju se na razini izvršenja 2017. godine.

Projekcija vlastitih prihoda za 2019. godinu daje se kroz povećanje za 1% u odnosu na 2018. godinu, a za 2020. godinu povećanje za 1% u odnosu na 2019. godinu.

Isto tako, kao što je već navedeno, prihodi za financiranje decentraliziranih funkcija planiraju se uvećani za 4% u odnosu na 2017. godinu. Prihodi iz ostalih izvora (sredstva iz gradskih/općinskih proračuna, prijenos EU sredstava, sredstva Državnog proračuna, sredstva FZOEU i dr.) ovise o intenzitetu pojedinih aktivnosti koje će se provoditi u djelokrugu pojedinog upravnog odjela/proračunskog korisnika, a koje se financiraju iz tih izvora. Sastavni dio ove Upute je i tabela (Prilog 1) u koju će svaki upravni odjel/proračunski korisnik unijeti izvore financiranja svojih programa odnosno aktivnosti. Na taj način doći ćemo do visine prihoda iz ostalih izvora odnosno do visine ukupnih prihoda.

Planiranje rashoda i izdataka mora pratiti plan prihoda i primitaka kako bi se poštivalo načelo uravnoteženosti proračuna.

Važno je istaknuti da se na rashodovnoj strani plana planiraju programi/aktivnosti određene zakonskim odredbama i programi/aktivnosti predviđene Strategijom razvoja Krapinsko-zagorske županije i/ili drugim strateškim dokumentima.

Osnovne i srednje škole, zdravstvene ustanove i centri za socijalnu skrb, Zavod za prostorno uređenje Krapinsko-zagorske županije i Javna Ustanova za upravljanje zaštićenim prirodnim vrijednostima na području KZŽ (proračunski korisnici Krapinsko-zagorske županije) dostavljaju planove nadležnom županijskom upravnom odjelu. Prijedlozi financijskih planova izrađuju se u skladu sa Zakonom o proračunu i prema ovim Uputama. Obvezno se odvojeno planiraju sredstva prema izvorima financiranja, primjerice posebno sredstva koja se dobivaju iz Državnog proračuna, iz HZZO-a, iz proračuna jedinice lokalne i područne (regionalne) samouprave itd..

Županijska uprava za ceste dostavlja prijedlog financijskog plana Upravnom odjelu za gospodarstvo, poljoprivredu, promet, komunalnu infrastrukturu i EU fondove. Skupština Krapinsko-zagorske županije daje suglasnost na prijedlog financijskog plana ŽUC-a zajedno s donošenjem proračuna KZŽ.

Upravni odjeli dostavljaju planove Upravnom odjelu za financije, proračun i javnu nabavu. Za decentralizirane funkcije dostavljaju se objedinjeni planovi za sve proračunske korisnike. Budući da se istovremeno planiraju i rashodi za zaposlene, materijalni rashodi i nabava opreme po upravnim odjelima, svaki Upravni odjel obvezan je dostaviti podatke o planiranom broju zaposlenih po radnim mjestima i nabavi opreme.

# 6. Prijedlog visine financijskog plana po proračunskim korisnicima i izvanproračunskim korisnicima te prijedlog visine financijskog plana za sljedeću proračunsku godinu i za slijedeće dvije godine (obrazloženje prijedloga financijskog plana)

Proračunski korisnici (upravni odjeli i korisnici za koje su oni nadležni) obvezni su izrađivati financijske planove u skladu s odredbama Zakona o proračunu, Pravilnika o proračunskim klasifikacijama, Pravilnika o proračunskom računovodstvu i Računskom planu te se pridržavati ovih Uputa.

Proračunski korisnici svoje financijske planove dostavljaju Županiji odnosno nadležnom upravnom odjelu.

Proračunski korisnik u financijskom planu treba iskazati sve svoje prihode i rashode bez obzira na moguće uplate dijela prihoda korisnika u Proračun Županije ili podmirivanje dijela rashoda korisnika direktno s računa Proračuna.

Prijedlog financijskog plana proračunskog i izvanproračunskog korisnika (ŽUC) za razdoblje 2018. – 2020. godine u skladu s odredbama Zakona o proračunu sadrži:

* procjene prihoda i primitaka iskazane po vrstama za razdoblje 2018. – 2020.,
* plan rashoda i izdataka za razdoblje 2018. – 2020., razvrstane prema proračunskim klasifikacijama,
* obrazloženje prijedloga financijskog plana.

Proračunski i izvanproračunski korisnici prihode i primitke, rashode i izdatke za 2018. godinu planiraju na razini podskupine (treća razina računskog plana), a za 2019. i 2020. na razini skupine (druga razina računskog plana).

Uz ekonomsku i programsku klasifikaciju, proračunski i izvanproračunski korisnici u izradi financijskog plana primjenjuju i klasifikaciju po izvorima financiranja.

Financijski plan korisnika treba biti uravnotežen. Izuzev prihoda i rashoda (korisnici najčešće nemaju primitaka i izdataka) potrebno je u plan uključiti i predviđeni manjak, odnosno višak prihoda te i s navedenim bilančnim kategorijama postići uravnoteženje.

Financijski plan koji uključuje isključivo plan prihoda i rashoda bez rezultata poslovanja ne pruža cjelovit financijski okvir za donošenje odluka o budućoj potrošnji i izvorima financiranja. Evidentno je da izvori financiranja poslovanja korisnika nisu isključivo prihodi tekuće godine, već i viškovi iz prethodnih godina. S druge strane, proračunski korisnici koji posluju s manjkom trebaju kroz financijski plan pokazati korekcije aktivnosti iz prošlosti iz kojih su manjkovi proizašli i iznaći načine za njihovo pokriće. Manjkovi se mogu pokriti ili na teret novih izvora financiranja odnosno rasta prihoda ili smanjenjem ukupne rashodovne strane u visini nastalih manjkova. Često je pitanje može li se sukcesivno, kroz više godina planirati pokriće manjka iz prethodne(ih) godina. Iznimno, kada proračunski korisnici dođu u situaciju da im preneseni manjak čini značajan dio ukupnog financijskog plana odnosno da ga s obzirom na projekciju prihoda i stvorene obveze ne mogu realno pokriti u jednoj godini (a da istodobno nastave pružati javnu uslugu zadovoljavajuće kvalitete), moguće je sukcesivno planirati pokriće manjka kroz trogodišnje razdoblje za koje se financijski plan donosi, s tim da nije moguće sav manjak prebaciti na posljednju godinu zadanog trogodišnjeg okvira. Sukcesivno planiranje pokrića manjka moguće je jedino pod uvjetom da se uz financijski plan donese i akt koji će sadržavati:

* analizu i ocjenu postojećeg financijskog stanja institucije,
* prijedlog mjera za otklanjanja utvrđenih uzroka nastanka negativnog poslovanja te mjera za stabilno održivo poslovanje (to je skup mjera za povećanja visine i/ili strukture prihoda, poboljšanje naplate potraživanja, racionalizaciju poslovanja sa ciljem boljeg iskorištenja kapaciteta i snižavanja troškova, nova organizacijska struktura, promjene u razini zapošljavanja i sl.) i
* akcijski plan provedbe navedenih mjera (s opisom mjere, načinom provedbe, rokom provedbe, imenom i prezimenom odgovorne osobe) s očekivanim financijskim i ekonomskim učinkom.

Primjeri sukcesivnog pokrivanja manjka iz prethodne(ih) godine u narednom trogodišnjem razdoblju dani su u dijelu 4.3. *Uputa za izradu proračuna jedinica lokalne i područne (regionalne) samouprave za razdoblje 2018. – 2020.* izrađenih od strane Ministarstva financija, a nalaze se na internet adresi <http://www.mfin.hr/adminmax/docs/Upute%20za%20izradu%20proracuna%20JLP-R-S%202018.-2020.pdf>.

Primjenjujući sličnu logiku, proračunski korisnici mogu iznimno sukcesivno planirati trošenje kumuliranog viška iz prethodne(ih) godine. Međutim, i u tom slučaju upravljačko tijelo mora potvrditi takvo postupanje. Akt koji uz financijski plan donosi upravljačko tijelo svakako treba odgovoriti na pitanja nastanka tako značajnog viška, stvaranja mogućnosti za smanjenje ili ukidanje određenih naknada koje se naplaćuju za usluge koje pružaju proračunski korisnici te načina i svrhe za koju će se upotrijebiti navedeni višak u zadanom trogodišnjem okviru.

Primjeri sukcesivnog trošenja viškova iz prethodne(ih) godine u narednom trogodišnjem razdoblju dani su također u dijelu 4.3. *Uputa za izradu proračuna jedinica lokalne i područne (regionalne) samouprave za razdoblje 2018. – 2020.* izrađenih od strane Ministarstva financija, a nalaze se na internet adresi <http://www.mfin.hr/adminmax/docs/Upute%20za%20izradu%20proracuna%20JLP-R-S%202018.-2020.pdf>.

Ističemo da proračunski korisnici trebaju uključivati rezultat u financijski plan, a koji je u računovodstvenim evidencijama iskazan na podskupini računa 922 Višak/manjak prihoda.

Višak i manjak ne iskazuje se u financijskom planu na računima razreda 6/7 i 3/4, već se u sam financijski plan uključuje bilančna pozicija 922 Višak/manjak prihoda. Činjenica jest da je konačni rezultat poslovanja poznat tek u siječnju godine za koju se donosi financijski plan pa se zbog toga prilikom planiranja tj. izrade financijskog plana u obzir uzima planirani rezultat poslovanja, odnosno njegova procjena rezultata poslovanja.

Model financijskog plana proračunskog i izvanproračunskog korisnika dan je u prilogu ovih Uputa (Prilog 1). Sastoji se od Općeg dijela, Plana prihoda i primitaka te Plana rashoda i izdataka.

## 6.1. Procjena prihoda i primitaka

Kao što je već navedeno, proračunski i izvanproračunski korisnici prihode i primitke za 2018. godinu planiraju na razini podskupine (treća razina računskog plana), a za 2019. i 2020. na razini skupine (druga razina računskog plana), a izvori financiranja definirani su Pravilnikom o proračunskim klasifikacijama.

Proračunski i izvanproračunski korisnici obvezni su izraditi procjenu prihoda i primitaka za razdoblje 2018. – 2020. po izvorima financiranja. Izvori financiranja predstavljaju skupine prihoda i primitaka iz kojih se podmiruju rashodi i izdaci određene vrste i utvrđene namjene.

Osnovni izvori financiranja jesu:

* Opći prihodi i primici (Prihodi od poreza, prihodi od financijske imovine, prihodi od nefinancijske imovine, prihodi od administrativnih/upravnih pristojbi i prihodi od kazni. Proračunski korisnik ovdje uključuje i prihode koje ostvari iz nadležnog proračuna.),
* Vlastiti prihodi (prihodi koje korisnik ostvari obavljanjem poslova na tržištu i u tržišnim uvjetima, a koje mogu obavljati i drugi pravni subjekti izvan općeg proračuna, npr. iznajmljivanje prostora, obavljanje ugostiteljskih usluga i sl.).
* Prihodi za posebne namjene (prihodi čije su korištenje i namjena utvrđeni posebnim zakonima i propisima, npr. komunalna naknada, spomenička renta i sl.).
* Pomoći (prihodi ostvareni od inozemnih vlada, od međunarodnih organizacija te institucija i tijela EU, prihodi iz drugih/nenadležnih proračuna, od izvanproračunskih korisnika, iz državnog proračuna temeljem prijenosa EU sredstava),
* Donacije (prihodi ostvareni od fizičkih osoba, neprofitnih organizacija, trgovačkih društava i od ostalih subjekata izvan općeg proračuna. Proračunski korisnici ne mogu planirati donacije od drugih proračuna i proračunskih korisnika.),
* Prihodi od prodaje ili zamjene nefinancijske imovine i naknade s naslova osiguranja (Prihodi ostvareni prodajom ili zamjenom nefinancijske imovine i od naknade štete s osnove osiguranja, a mogu se koristiti za kapitalne rashode, za ulaganja u dionice i udjele trgovačkih društava te za otplate glavnice temeljem dugoročnog zaduživanja. Kapitalni rashodi su rashodi za nabavu nefinancijske imovine, rashodi za održavanje nefinancijske imovine, kapitalne pomoći koje se daju trgovačkim društvima u kojima Županija ima odlučujući utjecaj na upravljanje za nabavu nefinancijske imovine i dodatna ulaganja u nefinancijsku imovinu.),
* Namjenski primici (primici od financijske imovine i zaduživanja, čija je namjena utvrđena posebnim ugovorima i/ili propisima).

## 6.2. Prijedlog plana rashoda i izdataka

Proračunski korisnici u sklopu funkcija koje se decentraliziraju, kod planiranja rashoda koji se financiraju prema minimalnim standardima dužni su primjenjivati iznose na razini plana koji će biti dostavljen od strane nadležnih upravih odjela Krapinsko-zagorske županije.

Proračunski korisnici obvezni su izraditi prijedlog plana rashoda i izdataka za razdoblje 2018. - 2020. razvrstane prema proračunskim klasifikacijama u skladu s Pravilnikom o proračunskim klasifikacijama i Pravilnikom o proračunskom računovodstvu i Računskom planu.

Upravna vijeća, školski odbori i ostala upravljačka tijela proračunskih korisnika obvezni su usvojiti financijski plan do kraja godine, kako bi se od 01. siječnja 2018. mogle preuzimati i izvršavati nove obveze.

## 

## 6.3. Obrazloženje financijskog plana

Obrazloženje financijskog plana proračunskog korisnika je podloga za analiziranje rezultata (učinaka) i oblikovanje budućih ciljeva, usmjeravanje djelovanja proračunskog korisnika te osnova za utvrđivanje odgovornosti.

U skladu s člancima 29. i 30. Zakona o proračunu proračunski korisnici su dužni uz prijedlog financijskog plana izraditi i dostaviti obrazloženje prijedloga financijskog plana.

U prošlogodišnjim uputama za izradu proračuna detaljnije je ukazano na značaj obrazloženja kao sastavnog i zakonski obveznog dijela financijskog plana te Vas upućujemo na navedene Upute koje se nalaze na internet stranici Županije.

## 6.4. Postupak izmjene i dopune financijskog plana proračunskih korisnika

S obzirom da se posebni dio proračuna jedinice lokalne i područne (regionalne) samouprave sastoji od financijskih planova proračunskih korisnika, razvidna je obveza uključivanja svih prihoda i primitaka, rashoda i izdataka svih proračunskih korisnika u proračun, sukladno ekonomskoj, programskoj, funkcijskoj, organizacijskoj, lokacijskoj klasifikaciji te svim izvorima financiranja. Navedeno je u skladu s primjenom načela jedinstva i sveobuhvatnosti proračuna.

Prema Zakonu o proračunu te Pravilniku o proračunskom računovodstvu i Računskom planu namjenski prihodi i primici te vlastiti prihodi koje ostvare proračunski korisnici jedinica lokalne i područne (regionalne) samouprave, bez obzira na njihovu uključenost u proračun i sustav riznice, i nadalje ostaju prihodi i primici proračunskih korisnika te se tako i evidentiraju. Prihodi su proračunskih korisnika jer korisnici njima raspolažu, odnosno utvrđuju koji će se rashodi podmiriti iz tih izvora.

Sukladno Zakonu o proračunu namjenski prihodi i primici te vlastiti prihodi uplaćuju se u proračun. Odlukom o izvršavanju proračuna moguće je odrediti izuzeće od obveze uplate ovih prihoda i primitaka u proračun Krapinsko-zagorske županije.

Izuzeće od uplate vlastitih i namjenskih prihoda i primitaka proračunskih korisnika ne znači izuzeće od planiranja navedenih prihoda u proračunu. Sukladno navedenom, ostvarivanje spomenutih prihoda i primitaka te trošenje rashoda financiranih iz ovih izvora, a izuzetih od uplate u proračun, mora se pratiti izvještajno, kroz polugodišnji i godišnji izvještaj o izvršenju financijskih planova te dodatno na zahtjev nadležnog upravnog odjela.

Tijekom godine moguće su nepredviđene okolnosti koje dovode do neplaniranih ostvarenja prihoda i primitaka te rashoda i izdataka proračunskih korisnika. S obzirom da Zakon o proračunu ne propisuje proceduru u ovakvim slučajevima, proračunski korisnici bili su u dvojbi oko donošenja izmjena i dopuna financijskog plana radi usklađivanja s novim ostvarenjem prihoda i primitaka odnosno rashoda i izdataka.

Osnovno pitanje je mogu li upravljačka tijela donositi izmjene i dopune financijskog plana bez prethodne suglasnosti jedinice lokalne i područne (regionalne) samouprave, odnosno bez donošenja izmjena i dopuna proračuna jedinice lokalne i područne (regionalne) samouprave. Kada je riječ o promjenama u financijskom planu proračunskih korisnika koje su vezane uz financiranje iz izvora općih prihoda i primitaka odnosno iz nadležnog lokalnog proračuna, podrazumijeva se da navedenom nije moguće pristupiti bez suglasnosti jedinice lokalne i područne (regionalne) samouprave odnosno preraspodjela ili izmjena i dopuna proračuna.

Proračunski korisnici koji tokom godine ostvare vlastite i namjenske prihode koji nisu bili planirani, uravnotežuju se izmjenama i dopunama financijskog plana koji je ili postaje sastavni dio izmjena i dopuna proračuna Krapinsko-zagorske županije. Ukoliko i naknadno, nema provođenja izmjena i dopuna proračuna Krapinsko-zagorske županije, s usvojenim izmjenama i dopunama financijskog plana proračunskih korisnika iz izvora vlastitih i namjenskih prihoda, postupa se u skladu sa proračunskim odredbama kojom se omogućava fleksibilnost do visine uplaćenih sredstava.

# 7. Terminski plan

Upravni odjeli Krapinsko-zagorske županije dužni su prijedloge financijskih planova, uključujući i proračunske korisnike iz svoje nadležnosti, dostaviti u Upravni odjel za financije, proračun i javnu nabavu najkasnije do 20. listopada 2017. godine.

Pročelnik

Igor Cigula

Prilog:

1. Prilog 1 (Tabele financijski plan)

Dostaviti:

1. Župan, Željko Kolar
2. Zamjenica župana, Jasna Petek
3. Zamjenik župana, Anđelko Ferek-Jambrek
4. Upravni odjel za financije, proračun i javnu nabavu,
5. Upravni odjel za gospodarstvo, poljoprivredu, promet, komunalnu infrastrukturu i EU fondove,
6. Upravni odjel za prostorno uređenje, gradnju i zaštitu okoliša,
7. Upravni odjel za obrazovanje, kulturu, šport i tehničku kulturu,
8. Upravni odjel za zdravstvo, socijalnu skrb, udruge i mlade,
9. Upravni odjel Ured župana,
10. Upravni odjel za opće i zajedničke poslove,
11. Upravni odjel za poslove županijske skupštine,
12. Služba za unutarnju reviziju,
13. Zavod za prostorno uređenje i gradnju KZŽ,
14. JU za upravljanje zaštićenim prirodnim vrijednostima na području KZŽ,
15. Županijska uprava za ceste Krapinsko-zagorske županije,
16. Službeni glasnik d.o.o.,
17. Zagorska razvojna agencija d.o.o.,
18. REGEA,
19. Krapinsko-zagorski aerodrom d.o.o.,
20. Osnovne škole,
21. Srednje škole i učenički domovi,
22. Zdravstvene ustanove,
23. Evidencija,
24. Arhiva.